শোভনা সরকারের পরে সমর চক্রবর্তী। এক মাসের মধ্যেই ফের অঙ্গ প্রতিস্থাপনের সাক্ষী থাকতে চলেছে এই শহর। জুন মাসের শেষ দিকেই গড়িয়ার বাসিন্দা শোভনা সরকারের ব্রেন ডেথ হয়ে যাওয়ার পরে তাঁর কিডনি দু’জনের শরীরে প্রতিস্থাপিত হয়েছিল। এই ঘটনা যে অঙ্গদান নিয়ে মানুষের মধ্যে কিছুটা হলেও সচেতনতা তৈরি করেছে, তা প্রমাণ করল দমদম ক্যান্টনমেন্টের বাসিন্দা সমর চক্রবর্তী পরিবার।
বেশ কিছুদিন ধরেই কিডনির সমস্যায় ভুগছিলেন ৪৯ বছরের সমরবাবু। ডায়ালিসিসও চলছিল তাঁর। কিন্তু সোমবার মাথায় আঘাত পাওয়ায় সেরিব্রাল হেমারেজ হয় তাঁর। নাগেরবাজারের কাছে একটি বেসরকারি হাসপাতালে তাঁকে ভর্তি করা হয়। সমরবাবুর ব্রেন-ডেথ হয়েছে বলে সোমবার রাতেই ঘোষণা করেন চিকিৎসকরা। এরপরেই চিকিৎসকদের সঙ্গে কথা বলে সমরবাবুর অঙ্গদানে সম্মত হয় তাঁর পরিবার। হাসপাতালের তরফে যোগাযোগ করা হয় স্বাস্থ্য ভবনে। ই এম বাইপাসের ধারে একটি বেসরকারি হাসপাতালের সঙ্গেও যোগাযোগ করা হয়। চিকিৎসকরা প্রাথমিকভাবে সিদ্ধান্ত নেন, সমরবাবুর লিভার এবং কর্নিয়া দুটি প্রতিস্থাপিত করা হবে। মঙ্গলবার সকালেই সমরবাবুকে বাইপাসের ধারে একটি বেসরকারি হাসপাতালে স্থানান্তরিত করা হয়। লিভারের সমস্যায় ভোগা এক মহিলার দেহে সমরবাবুর লিভার প্রতিস্থাপিত করা হবে বলে প্রাথমিকভাবে সিদ্ধান্ত নেন চিকিৎসকরা।
বাইপাসের ধারে যে বেসরকারি হাসপাতালে এই কিডনি প্রতিস্থাপন হবে, সেখানকার চিকিৎসকরা জানিয়েছেন, প্রথমে সমরবাবুর লিভার এবং অন্যান্য অঙ্গ-প্রত্যঙ্গগুলির কী অবস্থায় রয়েছে, তা পরীক্ষা করে দেখা হবে। ব্লাড গ্রুপ ম্যাচ করা-সহ দাতা এবং গ্রহীতার প্রয়োজনীয় যাবতীয় শারীরিক পরীক্ষা করা হবে। এছাড়াও সরকারি নিয়ম মেনে সমরবাবুর ব্রেন ডেথ হয়েছে কি না, সরকারি চিকিৎসকদের নিয়ে গঠিত বিশেষ টিম তা পরীক্ষা করে দেখবে। এরপরেই প্রতিস্থাপন করা হবে। প্রাথমিকভাবে যে মহিলাকে সমরবাবুর লিভার প্রতিস্থাপনের জন্য বাছা হয়েছে, কোনও কারণে তাঁর শরীরে প্রতিস্থাপন করা না গেলে হাসপাতালে ভর্তি অন্য এক রোগীর শরীরে সমরবাবুর লিভার প্রতিস্থাপন করা হবে। ওই হাসপাতালেই তিনজন এমন রোগী ভর্তি রয়েছেন, যাঁদের লিভার প্রতিস্থাপন করা প্রয়োজন বলে চিকিৎসকরা জানিয়েছেন। এছাড়াও নিয়ম মেনে সমরবাবুর কর্নিয়া দুটি প্রতিস্থাপনের জন্য পাঠানো হচ্ছে। এছাড়াও কোনওভাবে সমরবাবুর হৃদপিণ্ড প্রতিস্থাপন করা যায় কি না, তা খতিয়ে দেখা হচ্ছে বলে চিকিৎসকরা জানিয়েছেন।
সমরবাবুর দাদা জানিয়েছেন, তাঁরা চান, অন্য কারও মধ্যে সমরবাবু বেঁচে থাকুন। সেই কারণেই সমরবাবুর অঙ্গ প্রতিস্থাপনের সিদ্ধান্ত নিয়েছেন তাঁরা। সমরবাবুর পরিবারের এই সিদ্ধান্তকে স্বাগত জানিয়েছেন চিকিৎসকরা। সমরবাবুর অঙ্গ সফলভাবে প্রতিস্থাপিত করা যাবে কি না, তা নিয়ে এখনই নিশ্চিতভাবে কোনও মন্তব্য না করলেও চিকিৎসকরা স্বীকার করছেন, আস্তে আস্তে এ রাজ্যের মানুষেরও চিন্তাধারায় বদল আসছে। শোভনা সরকারের পরে সমর চক্রবর্তীর পরিবারের এই উদ্যোগই তার প্রমাণ বলে চিকিৎসকরা মেনে নিচ্ছেন। একই সঙ্গে সরকারি ভূমিকারও প্রশংসা করেছেন চিকিৎসকরা।
দেখুন ভিডিও ১
  
কী বলছেন চিকিৎসকরা? দেখুন ভিডিও ২
  
কী বলছেন সমরবাবুর দিদি কৃষ্ণা মণ্ডল? দেখুন ভিডিও ৩